Document ID: 32007R0804

KOMISIJAS REGULA (EK) Nr. 804/2007
(2007. gada 9. jūlijs),
ar ko nosaka aizliegumu kuģiem, kuri peld ar Polijas karogu, zvejot mencas Baltijas jūrā (25.-32. apakšrajons, EK ūdeņi)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2002. gada 20. decembra Regulu (EK) Nr. 2371/2002 par zivsaimniecības resursu saglabāšanu un ilgtspējīgu izmantošanu saskaņā ar kopējo zivsaimniecības politiku (1), un jo īpaši tās 26. panta 4. punktu,
ņemot vērā Padomes 1993. gada 12. oktobra Regulu (EEK) Nr. 2847/93, ar kuru izveido kontroles sistēmu, kas piemērojama kopējai zivsaimniecības politikai (2), un jo īpaši tās 21. panta 3. punktu,
tā kā:
(1)
Padomes 2006. gada 11. decembra Regulā (EK) Nr. 1941/2006, ar ko 2007. gadam nosaka zvejas iespējas un ar tām saistītus nosacījumus konkrētiem zivju krājumiem un zivju krājumu grupām, kuri piemērojami Baltijas jūrā (3), noteikts, ka mencu daudzums, kuru kuģi, kas peld ar Polijas karogu, 2007. gadā drīkst nozvejot Baltijas jūrā (25.-32. apakšrajons, EK ūdeņi), ir 10 794 tonnas.
(2)
Komisijas inspektoru veiktajās pārbaudēs iegūtā informācija par nozvejām no šā krājuma nesaskan ar informāciju, kuru Komisijai iesniegusi Polija.
(3)
Saskaņā ar Komisijas rīcībā esošo informāciju Polijas kuģu 2007. gadā gūtās nozvejas no minētā krājuma trīskārt pārsniedz Polijas deklarētos daudzumus. Tāpēc ar šo krājumu saistītās zvejas iespējas, kas Polijai iedalītas attiecībā uz 2007. gadu, uzskatāmas par pilnībā apgūtām.
(4)
Saskaņā ar Regulas (EEK) Nr. 2847/93 21. panta 2. punktu Polijas pienākums ir no dienas, kurā attiecīgās nozvejas kvotas apguve uzskatāma par noslēgušos, provizoriski aizliegt zveju no šā krājuma, kā arī pēc minētās dienas gūtas nozvejas paturēšanu uz kuģa, pārkraušanu citā kuģī un izkraušanu.
(5)
Polija nav pienācīgi rīkojusies, un Komisijai pēc pašas iniciatīvas jānosaka diena, no kuras uzskatāms, ka ar Polijas karogu peldošie kuģi, zvejojot mencas Baltijas jūrā (25.-32. apakšrajons, EK ūdeņi), ir pilnībā apguvuši Polijai iedalīto kvotu, kā arī no minētās dienas jāaizliedz zveja no attiecīgā krājuma. Turklāt no šīs dienas jāaizliedz paturēt uz kuģa, pārkraut citā kuģī vai izkraut ar Polijas karogu peldošu kuģu gūtu nozveju no minētā krājuma,
IR PIEŅĒMUSI ŠO REGULU.
1. pants
Kvotas pilnīga apguve
Ņemot vērā mencu nozvejas, kuras ar Polijas karogu peldošie kuģi guvuši Baltijas jūrā (25.-32. apakšrajons, EK ūdeņi), Polijai pienākošos daļu no attiecīgās kvotas 2007. gadam uzskata par pilnībā apgūtu no šīs regulas spēkā stāšanās dienas.
2. pants
Aizliegumi
Mencu zveja Baltijas jūrā (25.-32. apakšrajons, EK ūdeņi) kuģiem, kuri peld ar Polijas karogu, ir aizliegta no šīs regulas spēkā stāšanās dienas līdz 2007. gada 31. decembrim. Šajā laika posmā turklāt ir aizliegts paturēt uz kuģa, pārkraut citā kuģī vai izkraut minēto kuģu gūtu nozveju no šā krājuma.
3. pants
Stāšanās spēkā
Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2007. gada 9. jūlijā

Labels: 8
18
6
20